KOMISIJOS SPRENDIMAS
2007 m. balandžio 23 d.
iš dalies keičiantis Sprendimą 2004/210/EB, įsteigiantį mokslinius komitetus vartotojų saugos, visuomenės sveikatos ir aplinkos srityje
(Tekstas svarbus EEE)
(2007/263/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 152 ir 153 straipsnius,
kadangi:
(1)
Komisijos sprendimu 2004/210/EB (1) įsteigiamas Vartotojų produktų mokslinis komitetas (VPMK), Sveikatos ir aplinkos pavojų mokslinis komitetas (SAPMK) ir Atsirandančių ir naujai nustatomų sveikatos pavojų mokslinis komitetas (ANNSPMK) (toliau - moksliniai komitetai). Mokslinius komitetus sudaro Komisijos skiriami nariai.
(2)
Remiantis Sprendimo 7 straipsnio 1 dalimi, mokslinių komitetų narių kadencija yra apribota iki trejų metų ir dabartinių narių kadencija turi baigtis 2007 m. liepos 24 d.
(3)
Per artimiausius dvejus metus tikimasi sulaukti naujovių, turėsiančių didelės reikšmės tiek Komisijos mokslinių konsultacijų poreikiams rizikos įvertinimo klausimais, tiek mokslinių komitetų struktūrai ir kompetencijai. 2008 m. įsteigus Europos cheminių medžiagų agentūrą (ECMA), vykdančią cheminių medžiagų registraciją, vertinimą, autorizaciją ir apribojimus (REACH) pagal Europos Parlamento ir Tarybos reglamentą (EB) Nr. 1907/2006 (2), visų pirma reikėtų iš naujo apibrėžti SAPMK uždavinius.
(4)
Kad būsimi mokslinių komitetų uždaviniai būtų tiksliau apibrėžti, kad būtų parengta mokslinių konsultacijų teikimo procedūra ir komiteto sudėtis būtų geriau pritaikyta prie būsimų poreikių, išimties tvarka tikslinga leisti pratęsti mokslinių komitetų narių kadenciją ne ilgesniam kaip 18 mėnesių laikotarpiui, tuo pačiu užtikrinant, kad iki ECMA įsteigimo būtų teikiamos reikiamos mokslinės konsultacijos.
(5)
Be to, taip pat tikslinga numatyti naujų narių paskyrimo į mokslinius komitetus galimybę, paskelbiant kvietimą dalyvauti konkurse, jeigu tarp narių iš rezervo sąrašo nėra reikiamos kvalifikacijos ekspertų.
(6)
Atsižvelgiant į darbo patirtį ir siekiant patenkinti neatidėliotinus poreikius, būtina skubiai padidinti ANNSPMK narių skaičių.
(7)
Todėl Sprendimą 2004/210/EB reikėtų atitinkamai iš dalies pakeisti,
NUSPRENDĖ:
Vienintelis straipsnis
Sprendimas 2004/210/EB iš dalies keičiamas taip:
1)
3 straipsnio 2 dalies pirmasis sakinys pakeičiamas taip:
„ANNSPMK sudaro ne daugiau kaip 17 narių.“
2)
7 straipsnis pakeičiamas taip:
„7 straipsnis
Kadencijos
1. Mokslinių komitetų nariais asmenys yra skiriami trejiems metams ir ne ilgiau kaip trim kadencijom iš eilės. Siekiant užtikrinti patirties tęstinumą, išimties tvarka Komisija gali pratęsti mokslinio komiteto narių kadenciją ne ilgesniam kaip 18 mėnesių laikotarpiui.
Nariai savo pareigas eina tol, kol yra pakeičiami arba jų kadencija pratęsiama.
Nariai, užbaigę tris iš eilės kadencijas kokiame nors moksliniame komitete, turi teisę būti kito mokslinio komiteto nariais.
2. Tais atvejais, kai pasirodo, kad narys nedalyvauja mokslinio komiteto darbe arba ketina atsistatydinti, Komisija gali nutraukti jo narystę ir paskirti jį pakeičiantį asmenį iš 4 straipsnyje nustatyto rezervo sąrašo arba tinkamai pagrindusi ir paskelbusi kvietimą dalyvauti konkurse.“
Priimta Briuselyje, 2007 m. balandžio 23 d.